Program štátnej pomoci obnovy bytových domov
realizovanej formou poskytovania dotácií na odstraňovanie systémových porúch

A.	Preambula:
Bytový fond, realizovaný v predchádzajúcom období formami hromadnej bytovej výstavby, vykazuje rôzne druhy poškodenia, ktoré by v prípade včasného neodstránenia mohli spôsobiť havarijné stavy.  Sú to poruchy, ktoré vznikli v dôsledku nesprávne navrhnutých materiálov a detailov,  nesprávne použitej technológie výstavby alebo nedodržania navrhnutého postupu realizácie stavby. Na základe vykonaného monitoringu bytových domov  a podrobnej diagnostikácie bolo  určených 11 druhov systémových porúch, na ktorých odstránenie sa poskytuje štátna pomoc. 
 
B.	Právny základ pre poskytovanie štátnej pomoci
1.	Implementačné pravidlá štátnej pomoci schválené v Asociačnej rade Európska únia - Slovenská republika 22. novembra 2001 pod č. No 6/2001 a zverejnené v Zbierke zákonov 18. apríla 2002 pod č. 186/2002 Z. z.
2.	Zmluva o založení Európskeho spoločenstva, článok 87 a nadväzná sekundárna legislatíva
3.	Nariadenie Európskej komisie No 70/2001 o aplikácii článkov 87 a 88 Zmluvy o Európskej únii na poskytovanie štátnej pomoci pre malých a stredných podnikateľov 
4.	Zákon č. 231/1999 Z. z. o štátnej pomoci v znení neskorších predpisov
5.	Zákon č. 303/1995 Z. z. o rozpočtových pravidlách v znení neskorších predpisov
6.	Zákon č. 263/1999 Z. z. o verejnom obstarávaní v znení neskorších predpisov
7.	Zákon o štátnom rozpočte na príslušný rok
8.	Uznesenie vlády č. 1088/1999, ktorým bola schválená Koncepcia obnovy budov s dôrazom na obnovu bytového fondu
9.	Uznesenie vlády SR č. 355/2000, ktorým bola schválená Koncepcia štátnej bytovej politiky do roku 2005 s výhľadom do roku 2010.

C.	Účel štátnej pomoci
Účelom štátnej pomoci je spolufinancovanie odstraňovania systémových porúch bytových domov, postavených najmä panelovou technológiou. Systémové poruchy sú poruchy, ktoré nezapríčinili užívatelia bytov zanedbaním údržby a opráv, ale majú pôvod v nesprávne navrhnutých materiáloch a detailoch, nesprávne použitej technológii výstavby alebo v nedodržaní navrhnutého postupu realizáce stavby. Špecifikácia druhov systémových porúch a ich prejavov je v prílohe. 

D.	Poskytovateľ štátnej pomoci
Vyhlasovateľom programu a poskytovateľom štátnej pomoci je Ministerstvo výstavby a regionálneho rozvoja SR (ďalej len „ministerstvo“), ktoré v súlade s § 10 zákona č. 575/2001 Z. z. o organizácii činnosti vlády a organizácií ústrednej štátnej správy je ústredným orgánom pre tvorbu a uskutočňovanie bytovej politiky.

E.	Príjemca štátnej pomoci
Príjemcom štátnej pomoci je právnická osoba:
a)	bytové družstvo,
b)	správca bytového fondu, ktorý spravuje byty vo vlastníctve fyzických osôb alebo obce, mesta alebo mestskej časti, 
c)	obec, mesto alebo mestská časť,
d)	spoločenstvo vlastníkov bytov a nebytových priestorov.
Na poskytovanie pomoci príjemcom uvedeným v písm. c) a d) sa nevzťahujú ustanovenia § 1 ods. 1 zákona č. 231/1999 Z.z. o štátnej pomoci a nevzťahujú sa na ne ustanovenia právnych aktov Európskej únie o štátnej pomoci v zmysle implementačných pravidiel štátnej pomoci. 

F.	Oprávnené projekty
Oprávnenými projektami programu sú projekty na odstránenie systémových porúch,  vypracované na základe odborného posudku, ktorý je vypracovaný autorizovaným inžinierom. Súčasťou odborného posudku je aj návrh spôsobu odstránenia systémových porúch, ktorý zamedzí ich opätovnému vzniku.

G.	Oprávnené náklady
Oprávnenými nákladmi sú náklady za stavebné práce a dodávky. Do nákladov stavby sa nezahŕňajú náklady na projektové práce, expertízne posudky, ani ďalšie súvisiace náklady.

H.	Forma a výška pomoci
Štátna pomoc sa poskytuje vo forme dotácie. Dotácia sa poskytuje do výšky 50 % oprávnených nákladov, najviac však vo výške 380 Sk/m^2  podlahovej plochy bytov v bytovom dome, jeho ucelenej sekcii alebo vstupu, na každý druh systémovej poruchy, určený v prílohe programu.  

I.	Výpočet výšky pomoci
Výška štátnej pomoci sa rovná dotácii, stanovenej podľa podmienok uvedených v bode H.

J.	Podmienky poskytnutia dotácie
1.	Ministerstvo poskytne dotáciu na odstránenie systémovej poruchy, ak jej nevyhnutnosť preukáže odborný posudok, vypracovaný autorizovaným inžinierom vedeným v zozname Slovenskej komory stavebných inžinierov. Odstránenie sa realizuje za účasti autorizovanej osoby, ktorá vykonáva stavebný dozor.
2.	Ministerstvo neposkytne dotáciu žiadateľovi, ktorý
a)	neoprávnene používa alebo zadržiava prostriedky štátneho rozpočtu alebo prostriedky štátnych fondov,
b)	nesplnil voči štátu predchádzajúce záväzky, vyplývajúce z „Programu podpory rozvoja bývania“, 
c)	pri príprave stavby nepostupoval v súlade so zákonom č. 263/1999 Z. z. o verejnom obstarávaní,
d)	nemá splnené odvodové povinnosti voči štátu a fondom. 
3.	Dotácia sa poskytuje na pripravované stavby na odstránenie systémových porúch. Dotáciu je možné poskytnúť v prípade, ak sa pred predložením žiadosti o štátnu pomoc nezačali práce na realizácii stavby.
4.	Na poskytnutie dotácie nie je právny nárok.

K.	Postup pri podávaní a riešení žiadosti o poskytnutie dotácie
1.	Ministerstvo určí každoročne limit dotácie pre každý kraj na základe výsledkov vykonaného monitoringu výskytu systémových porúch.
2.	Žiadosť o poskytnutie dotácie predkladá žiadateľ uvedený v bode E. ministerstvu  prostredníctvom okresných a krajských úradov ako príslušných orgánov štátnej správy. Žiadosť obsahuje:
a)	formulár žiadosti, potvrdený príslušným okresným a krajským úradom,
b)	odborný posudok, spracovaný autorizovaným inžinierom, ktorý je zapísaný v zozname Slovenskej komory stavebných inžinierov, 
c)	evidenčný list systémových porúch na predpísanom formulári, ktorý obsahuje identifikačné údaje bytového domu a popis jednotlivých systémových porúch, ktoré sa u neho vyskytli s návrhom spôsobu ich odstránenia; evidenčný list musí byť spracovaný autorizovaným inžinierom, ktorý je vedený v zozname Slovenskej komory stavebných inžinierov,
d)	výpis z listu vlastníctva bytového domu nie starší ako 3 mesiace,
e)	doklady o splnení odvodových povinností voči štátu a fondom,
f)	doklad o výške vlastných zdrojov vo výške 50 % rozpočtových nákladov stavby na odstránenie systémových porúch,
g)	prehľad o každej poskytnutej štátnej pomoci, ktorá bola jemu alebo jeho právnemu predchodcovi poskytnutá v príslušnom roku a za obdobie troch predchádzajúcich kalendárnych rokov,
h)	doklad o povolení stavby na odstránenie systémových porúch,
i)	zmluvu o dielo so zhotoviteľom stavby alebo zmluvu o budúcej zmluve o dielo a v prípade ak obstarávací náklad stavby je vyšší ako 1 mil. Sk aj záznam o výbere zhotoviteľa. 
3.	Ministerstvo poskytne dotáciu na základe zmluvy o poskytnutí dotácie. Zmluva obsahuje najmä:
a)	základné údaje o poskytovateľovi a príjemcovi,
b)	údaje o stavbe, najmä termíny realizácie, výšku nákladov, údaje o povolení stavby a o jej zhotoviteľovi, 
c)	výšku poskytnutej dotácie a podmienky jej uvoľnenia, 
d)	sankčné postihy za porušenie rozpočtovej disciplíny v zmysle zákona č. 303/1995 Z. z. o rozpočtových pravidlách pre prípad nesprávneho použitia dotácie.
4.	Dotácia sa poskytuje prostredníctvom určenej banky formou úhrady faktúr za skutočne vykonané stavebné práce a dodávky. Uvoľnenie čerpania dotácie je podmienené predložením dokladu o úhrade faktúr z vlastných zdrojov príjemcu vo výške určenej v zmluve o poskytnutí dotácie. Časť dotácie vo výške 10 %  sa  uvoľní až po dokončení stavby a predložení dokladu o jej prevzatí.

L.	Rozpočet
Ministerstvo zabezpečuje finančné krytie programu z prostriedkov, poskytovaných zo štátneho rozpočtu na príslušný rozpočtový rok.

M.	Transparentnosť a monitorovanie
1.	Ministerstvo na svojej internetovej stránke  vedie zoznam príjemcov štátnej pomoci s uvedením jej výšky. 
2.	Ministerstvo alebo ním poverená osoba a Úrad pre štátnu pomoc sú oprávnené preverovať  technické a technologické postupy odstraňovania systémových porúch bytových domov ako aj vykonať kontrolu
a)	použitia finančných prostriedkov poskytnutých v rámci dotácie,
b)	oprávnenosti vynaložených nákladov,
c)	dodržania podmienok poskytnutia štátnej pomoci.
3.	Príjemca je povinný poskytnúť požadované údaje alebo umožniť vykonanie kontroly pre účely uvedené v bode 2.

N.	Spôsob vyhlásenia
Schválený Program poskytovania dotácií na odstraňovanie systémových porúch bytových domov sa vyhlási vo Vestníku Ministerstva výstavby a regionálneho rozvoja SR.

O.	Záverečné ustanovenia
1.	Program sa vyhlasuje od 01.01.2003 do 31.12.2010. Zmeny druhov systémových porúch, zmeny podmienok poskytnutia dotácie a jej výšky alebo jeho ukončenie budú oznámené spôsobom, uvedeným v časti N.
2.	Ministerstvo ako poskytovateľ štátnej pomoci a príjemca štátnej pomoci oznámia do 15 dní odo dňa uzatvorenia zmluvy o poskytnutí dotácie Úradu pre štátnu pomoc údaje o poskytnutej dotácii. Súhrnnú správu o poskytnutej dotácii za predchádzajúci kalendárny rok predloží ministerstvo Úradu pre štátnu pomoc do konca apríla príslušného roka.
3.	Ministerstvo a Úrad pre štátnu pomoc sú oprávnení vyžiadať si informácie od iných právnických osôb, ktoré poskytli príjemcovi dotácie inú štátnu pomoc alebo pomoc de minimis; tieto osoby sú povinné požadované informácie poskytnúť.
4.	Úrad pre štátnu pomoc je oprávnený vyžiadať si od poskytovateľa ako aj od príjemcu štátnej pomoci informácie, ak sú potrebné na posúdenie súladu poskytnutia štátnej pomoci so smernicami Európskej únie o štátnej pomoci; tieto osoby sú povinné požadované informácie poskytnúť.  

Príloha k Programu štátnej pomoci obnovy bytových domov formou poskytovania dotácií na odstraňovanie systémových porúch 

p.č. | Druh systémovej poruchy a jej prejavy | Spôsob odstránenia systémovej poruchy

a)

Poruchy keramzitbetónových obkladových dielcov  na klimatickými podmienkami namáhanom štíte bytových domov, vyskytujúce sa najmä u konštrukčného systému ZT a T06 B BA, ktoré sa prejavujú trhlinami, zatekaním, oddeľovaním, drolením a vypadávaním hmoty obkladových dielcov z ľahkých plnív.

•	realizácia bezpečnostných opatrení (v prípade potreby
•	odstránenie obkladových panelov (v prípade potreby) alebo ich prikotvenie
•	zateplenie štítovej steny s prekrytím nárožia

b)

Poruchy troskopemzobetónových obkladových dielcov  na  štítoch bytových domov, vyskytujúce sa najmä u konštrukčného systému T06B‑KE, prejavujúce sa oddeľovaním obkladových panelov od nosnej železobetónovej steny a zatekaním.

•	prikotvenie (prišitie) obkladových panelov kotvami z nerezovej ocele
•	zateplenie štítovej steny s prekrytím nárožia

c)

Poruchy vystupujúcich konštrukcií schodiskového priestoru najmä u konštrukčných systémov ZTB, BA-BC, prejavujúce sa trhlinami medzi vystupujúcou a ostatnou časťou budovy, koróziou spojovacej výstuže a zatekaním

•	vyspravenie trhlín a prikotvenie schodiskových stien k objektu
•	zateplenie a výmena klampiarskych konštrukcií

d)

Poruchy lodžií vyskytujúce sa u konštrukčného systému ZT, prejavujúce sa trhlinami a vypadávaním betónovej hmoty v mieste uloženia lodžiovej dosky (na podporný rám alebo stenu) a v strede dosky v dôsledku korózie kotvenia zábradlia rozpadom betónovej hmoty rebrovej lodžiovej dosky a koróziou výstuže.

•	odstránenie podlahových vrstiev vrátane hydroizolácie (rozsah podľa potreby)
•	odstránenie a vyspravenie zdegradovaného betónu a ošetrenie skorodovanej výstuže 
•	dodatočná podpora uloženia lodžiovej dosky na podporný rám alebo stenu (v prípade potreby)
•	prídavná podpora lodžiovej dosky (v prípade potreby)
•	výmena zábradlia (v prípade potreby)
•	zhotovenie hydroizolácie a podlahových vrstiev vrátane oplechovania (rozsah podľa potreby)

e)

Poruchy lodžií vyskytujúce sa u stredorozponového konštrukčného systému T 08 B, prejavujúce sa trhlinami v oblasti uloženia lodžiovej dosky, koróziou kotvenia zábradlia, zatekaním do pozdĺžnych dutín lodžiovej stropnej dosky, koróziou výstuže a vypadávaním betónovej hmoty dutinových stropných dosiek

•	odstránenie podlahových vrstiev vrátane hydroizolácie (rozsah podľa potreby)
•	odstránenie a vyspravenie zdegradovaného betónu a ošetrenie skorodovanej výstuže 
•	dodatočná podpora uloženia lodžiovej dosky kotvená do steny (v prípade potreby)
•	prídavná podpora v strede rozpätia lodžiovej dosky (v prípade potreby)
•	výmena zábradlia (v prípade potreby)
•	zhotovenie hydroizolácie a podlahových vrstiev vrátane oplechovania

f)

Poruchy balkónov, vyskytujúce sa najmä u typov T-11 až T-16, T 03B a u konštrukčných systémov BA, MS-5, MS-11, LB, MB a T06B, prejavujúce sa trhlinami, zatekaním, vypadávaním betónovej hmoty a koróziou výstuže a kotvenia zábradlia a vytváraním tepelného mosta

•	odstránenie podlahových vrstiev a zábradlia, 
•	vyspravenie, odstránenie alebo náhrada balkónovej dosky 
•	vytvorenie hydroizolácie a nových podlahových vrstiev vrátane oplechovania, odstránenie tepelného mosta (v prípade potreby)
•	montáž zábradlia

g)

Poruchy vystupujúcich zvislých pilastrov a vodorovných ríms, vyskytujúce sa u konštrukčného systému LB (MB), prejavujúce sa vytváraním trhlín, zatekaním, obnažením výstuže, koróziou výstuže, vypadávaním betónovej hmoty a vytváraním tepelného mosta

•	odstránenie zdegradovaného betónu pilastrov a ríms
•	ošetrenie výstuže a betónu
•	zateplenie ríms a pilastrov

h)

Poruchy obvodového plášťa zo spínaných pórobetónových dielcov, vyskytujúce sa u stavebných sústav  P1.15, SpM P1.15 a PS 82, ktoré sa prejavujú trhlinami a zatekaním medzi pórobetónovými prvkami spínaných dielcov obvodového  plášťa a v hmote pórobetónu, zatekaním dažďovej vody, ktorá môže spôsobovať koróziu oceľových konzol, spínacích tiahel a výstuže

•	odstránenie zdegradovaného pórobetónu
•	ošetrenie výstuže
•	oprava maltou pre pórobetón (tepelnoizolačná malta)
•	zateplenie kontaktným zatepľovacím systémom

i)

Poruchy stykov obvodového plášťa s  vrstvenými dielcami  s tepelno-izolačnou vrstvou hr. 80 mm, vyskytujúce sa najmä u stavebných sústav P1.14, SpM P1.14 a PS 82, prejavujúce sa zatekaním stykmi obvodového plášťa, ktoré môže spôsobovať  koróziu výstuže spojov

•	vyčistenie škár
•	vyplnenie škár tepelným izolantom (napr. PUR) 
•	prelepenie škár silikónovými tesniacimi pásikmi 
•	prípadne celoplošné zateplenie (bez ošetrenia škár) s prikotvením membrány k nosnej časti podľa potreby

j)

Poruchy atiky, vyskytujúce sa najmä u stavebnej sústavy PS 82 PP,  ktoré sa prejavujú odklonením atikových dielcov od zvislej roviny, otváraním vertikálneho styku, vznikom trhlín v strešnej krytine a zatekaním

•	otvorenie strechy a odstránenie strešných vrstiev (horný plášť) v páse pri atike
•	vrátenie atikových dielcov do pôvodnej polohy, ich ukotvenie
•	doplnenie strešných vrstiev s dilatáciou pri atike
•	zateplenie strechy (v prípade potreby)

k)

Poruchy obvodového plášťa a nosných stien konštrukčného systému PV-2 prejavujúce sa trhlinami, odúvaním a veľkoplošným odpadávaním povrchových úprav (brizolitu a vnútorných omietok)

•	odstránenie uvoľnenej povrchovej úpravy
•	spevnenie nosných stien (podľa potreby) 
•	vyrovnanie podkladu (v prípade potreby) a zateplenie obvodového plášťa
•	nanesenie nových vnútorných povrchových úprav zohľadňujúcich fyzikálno-mechanické vlastnosti podkladu

ÚRAD PRE ŠTÁTNU POMOC
          Miroslav  H l a d í k
              	   p r e d s e d a
	
							           Bratislava  11. februára 2003
              					           Č.: 110/2003/02

Vec : Stanovisko k Programu štátnej pomoci obnovy bytových domov realizovanej formou poskytovania dotácií na odstraňovanie systémových porúch

     Úrad pre štátnu pomoc obdržal žiadosť o stanovisko k návrhu Programu štátnej pomoci obnovy bytových domov realizovanej formou poskytovania dotácií na odstraňovanie systémových porúch, predloženú Ministerstvom výstavby a regionálneho rozvoja Slovenskej republiky dňa 13. januára 2003 pod č. 36/M – 2003.

      Vychádzajúc z ustanovení Implementačných pravidiel štátnej pomoci schválenými v Asociačnej rade Európska únia – Slovenská republika dňa 22. novembra 2001 pod. č. No 6/2001, zverejnenými v Zbierke zákonov SR dňa 18. apríla 2002 pod. č. 186/2002 Z.z., v súlade s ustanoveniami článku 87 Zmluvy o založení Európskeho spoločenstva a nadväznej sekundárnej legislatívy, ako aj v súlade s ustanoveniami zákona č. 231/1999 Z.z. o štátnej pomoci, v znení neskorších predpisov (ďalej zákon o štátnej pomoci), Úrad pre štátnu pomoc vydáva stanovisko k Programu štátnej pomoci obnovy bytových domov realizovanú formou poskytovania dotácií na odstraňovanie systémových porúch. 

     V článku 64 ods. 1 bod (iii) Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane oznámenie č. 158/1997 Z.z.) stanovuje, že akákoľvek štátna pomoc, ktorá narušuje hospodársku súťaž alebo predstavuje hrozbu jej narušenia v dôsledku zvýhodňovania niektorých podnikateľských subjektov alebo výroby určitého tovaru je nezlučiteľná s riadnym pôsobením Dohody v miere, v ktorej to môže nepriaznivo ovplyvňovať obchod medzi Spoločenstvom a Slovenskou republikou. 

     Podľa článku 2 Implementačných pravidiel štátnej pomoci sa posúdenie zlučiteľnosti prípadov poskytnutej pomoci a programov pomoci vykonáva na základe kritérií, ktoré vyplývajú z uplatňovania ustanovenia článku 87 Zmluvy o založení Európskeho spoločenstva vrátane súčasnej aj budúcej sekundárnej legislatívy, rámcov, smerníc a ďalších relevantných platných správnych aktov Európskeho spoločenstva.

     V § 1 ods. 2 zákona o štátnej pomoci je stanovené, že štátnou pomocou na účely tohto zákona sa rozumie každá pomoc v akejkoľvek forme, ktorú poskytuje na podnikanie alebo v súvislosti s ním poskytovateľ priamo alebo nepriamo z prostriedkov štátneho rozpočtu alebo z vlastných zdrojov podnikateľovi. Štátna pomoc sa môže poskytnúť v súlade s týmto zákonom a osobitnými zákonmi a len za podmienok ustanovených týmto zákonom a ak to nie je v rozpore s medzinárodnou zmluvou, t.j. s hore uvedenou Európskou dohodou o pridružení. 

     V nadväznosti na uvedené legislatívne normy štátna pomoc v rámci Programu štátnej pomoci obnovy bytových domov realizovanú formou poskytovania dotácií na odstraňovanie systémových porúch, bude poskytovaná v súlade s nariadením Európskej komisie č. 70/2001 o aplikácii článkov 87 a 88 Zmluvy o založení Európskeho spoločenstva o štátnej pomoci pre malých a stredných podnikateľov. Ak v prípade konkrétneho príjemcu výška pomoci nedosiahne hodnotu v prepočte 100 000 EUR v priebehu troch po sebe nasledujúcich kalendárnych rokov, uplatní sa nariadenie Európskej komisie č. 69/2001 o aplikácii článkov 87 a 88 Zmluvy o založení ES o minimálnej pomoci. V prípade konkrétneho príjemcu, ak výška pomoci presiahne hodnotu v prepočte 100 000 EUR v priebehu troch po sebe nasledujúcich kalendárnych rokov, t.j. nepôjde o pomoc de minimis, budú rešpektované stropy stanovené v Regionálnej mape štátnej pomoci Slovenskej republiky, pričom zároveň budú uplatnené bonusy pre malých a stredných podnikateľov. V takom prípade ak by došlo k poskytnutiu pomoci z viacerých zdrojov, je nutné dodržať zásadu o kumulácii štátnej pomoci.

     Účelom poskytovania štátnej pomoci v rámci predmetného programu je spolufinancovanie odstraňovania systémových porúch bytových domov postavených najmä panelovou technológiou. Príjemcami štátnej pomoci v rámci Programu štátnej pomoci obnovy bytových domov realizovanej formou poskytovania dotácií na odstraňovanie systémových porúch, sú bytové družstvá a správcovia bytového fondu, ktorí spravujú byty vo vlastníctve fyzických osôb alebo vo vlastníctve obce, mesta alebo mestskej časti. Poskytovateľom štátnej pomoci a vyhlasovateľom programu je Ministerstvo výstavby a regionálneho rozvoja Slovenskej republiky. 

     V rámci predmetného programu sa poskytuje štátna pomoc vo forme dotácií. Z toho vyplýva, že celá výška poskytnutej pomoci je štátnou pomocou. 

     Oprávnenými nákladmi sú náklady na stavebné práce a dodávky. Do nákladov stavby sa nezahŕňajú náklady na projektové práce, expertízne posudky ani ďalšie súvisiace náklady.

     Úrad pre štátnu pomoc vydáva súhlasné stanovisko k Programu štátnej pomoci obnovy bytových domov realizovanej formou poskytovania dotácií na odstraňovanie systémových porúch s účinnosťou od 1. februára 2003 a súhlasí s poskytovaním štátnej pomoci v rámci tohto programu. Platnosť programu končí dňom 31. decembra 2010.

     Úrad pre štátnu pomoc „Program štátnej pomoci obnovy bytových domov realizovanej formou poskytovania dotácií na odstraňovanie systémových porúch“ registruje pod číslom : Schéma ŠP – 002 / 03.

     Poskytovateľ štátnej pomoci je povinný oznámiť Úradu pre štátnu pomoc všetky zmeny týkajúce sa poskytovania štátnej pomoci v rámci predmetného programu a požiadať Úrad pre štátnu pomoc o ich schválenie. V prípade, že poskytnutá štátna pomoc nebude realizovaná, je poskytovateľ povinný túto skutočnosť oznámiť Úradu pre štátnu pomoc.

     Ak by výška štátnej pomoci pre jednotlivý projekt mala prekročiť v prepočte 10 mil. EUR a poskytovateľ súhlasí s návrhom na poskytnutie predmetnej štátnej pomoci, v takom prípade predmetná žiadosť s kompletnou dokumentáciou a so súhlasným stanoviskom poskytovateľa sa predloží na posúdenie a schválenie Úradu pre štátnu pomoc.

     Pri poskytovaní štátnej pomoci, ktorá nespĺňa podmienky poskytnutia pomoci v rámci programu štátnej pomoci je poskytovateľ povinný požiadať úrad o schválenie poskytnutia tejto štátnej pomoci. 

     Poskytovanie štátnej pomoci v rozpore s legislatívou Európskej únie o štátnej pomoci, resp. v rozpore so zákonom o štátnej pomoci alebo s inými všeobecne záväznými právnymi predpismi ako i nedodržanie podmienok, za ktorých sa štátna pomoc poskytla, má za následok povinnosť poskytovateľa pozastaviť ďalšie vyplácanie poskytovania štátnej pomoci, vrátane povinnosti príjemcu vrátiť poskytnutú štátnu pomoc.

	S úctou

Vážený pán
László Gyurovszky
minister
Ministerstvo výstavby a regionálneho rozvoja 
Slovenskej republiky
Bratislava